Minister verwerp berigte oor korrupsieZweli Mkhize, minister van samewerkende regering en tradisionele sake (Foto: ANA/Jonisayi Maromo) Zweli Mkhize, minister van samewerkende regering en tradisionele sake, sal met prokureurs vergader oor ŉ koerantberig Sondag wat beweer dat hy by korrupsie betrek word. “Die bewerings in die Sunday Times oor ŉ ‘fasiliteringsfooi’ van R4,5 miljoen wat ek glo geëis het vir ŉ lening wat deur die Public Investment Corporation aan ŉ maatskappy, Afric Oil, toegestaan is, is belaglik en ŉ kwaadwillige versinsel,” het hy Sondagoggend in ŉ verklaring gesê. “Ek het nooit die loononderhandelinge gefasiliteer nie en ek het nooit enige ‘fasiliteringsfooi’ geëis van die betrokke maatskappy nie. Dit is absoluut onaanvaarbaar dat my naam betrek word by ŉ saak waarmee ek niks te doen het nie. Ek sal regsadvies bekom,” het Mkhize gesê. Die Sunday Times het berig ŉ skrywe van ŉ Johannesburgse regsfirma het die eis van R4,5 miljoen aan die lig gebring vir die voormalige tesourier-generaal van die ANC en ander ANC-ondersteuners wat die oliemaatskappy gehelp het om ŉ groot lening te bekom van die Public Investment Corporation. Die “fasiliteringsfooi” word deur regeringskenners beskryf as “hoogs onbehoorlik” en “niks meer as korrupsie nie”, berig die Sunday Times.